戊寅老人生旦
作者：陳文蔚
朝代：宋

paragraphs: 吾家本是田家子，其先世世居田里。
兒因逐食浪飄蓬，欲歸無以供甘旨。
吾翁亦能甘淡薄，日夕飯疏而飲水。
渾然質朴古人風，固應自有長生理。
筋骸雖老自康健，聰明少壯猶難比。
了無機械足怡神，不生嗜好彊精髓。
人間可慕是榮華，人間可羨爲豪侈。
榮華有似庭下花，芳菲之日知能幾。
豪侈真如草頭露，不能頃刻朝陽裏。
誰知貧賤自安分，年年如此只如此。
吾鄉自來丙山高，位當南極崔嵬起。
吾家門門對此山，算高欲與山同紀。
加之西鄰與東舍，往往黄髮皆兒齒。
酒熟長願相招呼，一笑忘形相汝爾。